**Приложение № 14.1**

**П Р О Т О К О Л**

**от обществено обсъждане на проектобюджета на Община Разград за 2022г.**

Днес, 24.03.2022г., от 17:30 ч. в Кафе „Зайо Байо“ на ОП „УСХПД“ в изпълнение на чл. 84, ал. 6 от Закона за публични финанси и чл. 21 от Наредба № 15 за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на общинския бюджет, се проведе обществено обсъждане на проектобюджета на Община Разград за 2022г.

Присъстваха над 60 човека – общински съветници, заместник-кметовете на Община Разград, кметове на кметства, кметски наместници, секретар на Община Разград, служители на Общинска администрация, второстепенни разпоредители с бюджет, медии, граждани и представители на бизнеса в града.

Господин Денчо Бояджиев – Кмет на Община Разград откри обсъждането и запозна присъстващите с основните параметри на проекта за бюджет за 2022г. и по-важните текущи ремонти и капиталови разходи.

След презентацията на проектобюджет 2022г., г-н Бояджиев даде думата на присъстващите за изказвания, предложения и въпроси.

**• Г-жа Марина Симеонова, представител на заинтересовани представители на бизнеса в гр. Разград, както следва: „ПЪТ КОНСУЛТ” ООД, „ПЪТНО СТРОИТЕЛСТВО” АД, „ПОЛИТРАФИК” ООД, „ОРЕЛ РАЗГРАД” АД, „МУСОН ГРУП“ ЕООД, „СУНАЙ ХОЛДИНГ“ ООД, „КАДМУС” ЕООД, „АРСЛАН 2008” ЕООД, „ТУРАН 61 ” ЕООД, „МАРЧИНИ ПЛАСТ“ ЕООД, „БЕНИТА ОЙТ ООД, ”СТЕНЛИ-ВП” ЕООД, „ТОПЛИВО“ АД, „ТАХО ВЕНЦИ” ЕООД:**

* Постави въпроса относно спешното изпьлнение на текущ ремонт на локалното платно на ул. „Княз Борис 1”, участька от ул. „Добруджа” до ул. „Княз Борис 1”, което локално платно обслужва Западна индустриална зона.
* **Г-н Орхан Али, гражданин на гр. Разград, живущ в ж.к. „Орел“, бл. 5, вх. Г, ап. 3, представи на общинското ръководство** **проблемите, исканията и предложенията на живущите в блокове с номера: 4-ти; 5-ти; 6-ти; 7-ми; 8-ми; 9-ти; 10-ти и 11-ти в ж.к. „Орел“ в няколко точки, както следва:**
* Изграждане на осветителна система в междублоковите пространства на горепосочените блокове, липсата на което води до чести криминални прояви, кражби и нанесени щети по автомобили и друго имущество. Тук още може да бъде добавено и изграждане на видеонаблюдение, но на този етап е по-необходимо осветление.
* Голям процент от хората живеещи в тази част на квартала настояват за реновиране, привеждане в по приемлив вид или за преобразуване на игрището между блокове 5-ти, б-ти и 11-ти. В квартала живеят предимно млади семейства с малки деца, за които е нужно да бъде създадена среда за активен извънучилищен спорт. Тук може да се помисли и да се потърси партньорство с ПФК „Лудогорец” 1945 за съвместен проект.
* По улица „Ивайло”, над детска градина „Славейче", детска ясла „Слънчево детство“, както и млечната кухня, липсва подходящ за използване тротоар от двете страни на асфалта. Много майки бутат колички по пътното платно, което е предпоставка за инциденти с неприятен изход.
* Да се помисли за подобрение на пространството между 5-ти блок и Супермаркет „Орел". Настоящото му състояние е трагично.
* Поставяне на кошчета за отпадъци в района.
* Живущите в тази част на квартала настояват за беседки, пейки, детски площадки, пясъчници, паркинги, на повече места в предблоковите пространства.
* Реставриране на монумента обозначаващ началото на квартал „Орел”, който се намира на кръстовището, на улиците „Добровска” и „Ивайло“.
* **Г-н Белчо Белчев, кмет на с. Благоево**
* Отправи запитване, за какво ще се използва планираният финансов ресурс в бюджета за 2022г. от страна на Община Разград във функция VI „Жилищно строителство, благоустройство, комунално стопанство“ и функция VIII „Икономически дейности и услуги“ в размер на 363 428 лева за придобиване на НДА, какъв икономически ефект ще има за Общината придобиването на тези нематериални дълготрайни активи и дали има план за разходването на тези средства.
* Постави въпроса, относно изключително лошото състояние на пътя от разклона на с. Благоево към летището на с. Благоево, където се провеждат курсове за пилоти за безмоторни самолети и самолети от 2-ма до 10 човека, които курсове се провеждат целогодишно и идват да се обучават хора от цяла България, Румъния и Унгария, включително и с комисии от Румъния и Унгария. Предлага дупките в този участък, който е от порядъка около 300-400 метра да се „запълнят“ и „закърпят“.
* На база наблюдаваният икономически ефект от монтираните в с. Благоево енергоспестяващо лед осветление, отправи предложение към общинското ръководство, всички осветителни тела на уличното осветление по селата да бъдат подменени с ЛЕД такива.

**• Г-н Христо Георгиев, представител на СНЦ „Зелена стъпка“**

* Изказа мнение относно необходимостта от инфрастуктура за предвижване на велосипедисти в рамките на града и отправи предложение към Кмета на Община Разград за намиране на вариант за обединяване на парчетата от велоалеи по бул. „Априлско въстание“ в гр. Разград и свързването им в една цяла велоалея. Счита, че е необходимо създаване на проект, който да залегне в устройствените планове на града, като трите парчета, които е нужно да се свържат, могат да станат „гръбнакът“ на една бъдеща обща вело-мрежа и хората да бъдат мотивирани да водят по-активен и здравословен начин на живот.
* **Г-н Борис Иванов, живущ в с. Островче:**
* Постави искане за възстановяване на пътната настилка на ул. „Захари Стоянов“ в с. Островче, след преминалата опустошителна буря на 01.07.2021г. в населените места на Община Разград и последващото наводнение на улицата и нанесените поражения.
* **Г-жа Десислава Иванова, живуща в гр. Разград, кв. „Бели Лом“:**
* Постави въпроса за подновяване на настилката на съществуваща детска площадка до „Юта Маркет“ и обновяване и реновиране на изградена детска площадка между блокове 51 и 53 в квартал „Бели Лом“ в гр. Разград. Г-жа Иванова съобщи, че преди две години има входиран сигнал в деловодството на Община Разград по същото искане.
* Отправи питане относно функционирането на изграденото видеонаблюдение, и в частност на тези детски площадки и градинки, с цел по-бързото установяване на нарушителите, и по конкретно тези, които чупят.
* Има ли установени нарушители от това видеонаблюдение на детските площадки и има ли реално полза от това видеонаблюдение? Има ли наложени глоби за повреждането им от несъвестни лица и граждани?
* Отправи питане докога ще се отстраняват дървета в целия град, или по-конкретно продължаващото „обезглавяване на дърветата“ в цялата градска среда.
* **Г-н Антон Монев, общински съветник от Кауза Разград**:
* Постави на вниманието на общинското ръководство систематизирани мнения, въпроси, становища и предложения на всички фейсбук потребители на групата на Кауза Разград, както следва:

1. Липса на тротоар и невъзможност за пешеходно придвижване по ул. Странджа до ул. „Вардар“ до ОУ „Н. Икономов“. Предложи да се вземат адекватни мерки и да се намери решение за бeзпрепятственото придвижване на гражданите и живущите по теза улица.
2. Има ли планирани допълнителни трансфери за финансиране на читалищата?
3. Предвиждат ли се допълнителни средства за изграждане на Военен мемориал? Изрази мнение, че са необходими около 20 000 лева за довършване на паметника и облагородяване на зелените площи около него.

* **Г-жа Емилия Иванова от с. Ушинци:**
* Постави въпроса за тотална липса на асфалт и невъзможност за придвижване по улица „Пейо Яворов“ в с. Ушинци. Планирано е било чакалиране и валиране през 2020г. и асфалтиране през 2021г., но не се е случило. Предложи да се вземат адекватни мерки и да се намери решение за асфалтиране на тази улица.
* При разразилата се през м. юли 2021г. ураганна буря, се е скършил единият бор в двора на читалището на с. Ушинци, който е повредил покрива и при валежи има голям теч в голямата зала на библиотеката. Постави запитване дали може да се обследва състоянието на боровете и съшите да бъдат премахнати. Възможно ли е да се заделят средства за ремонт на покрива на читалището?

**• Г-н Васил Петров от гр. Разград:**

* Изрази мнение за изключително лошото състояние на пътя към сметището, който е целият в дупки и ями и невъзможност за нормално придвижване. Постави искане да се обмисли въпросът за насипването на сгурия по този път за временно решаване на въпросът с преминаването по този път.

Кметът и заместник-кметовете на Община Разград отговориха на поставените въпроси и посочиха, че за част от предложенията и за решаването на накои от проблемите е заложен финансов ресурс в проектобюджета за 2022г.

Поради изчерпване на въпросите г-н Денчо Бояджиев, кмет на Община Разград, благодари на присъстващите и закри обсъждането на проекта за бюджет за 2022г. в 18:52 ч.

**24.03.2021г. Протоколчик:**

**Гр. Разград /Теодора Георгиева-Бонева/**